

**ประกาศกรมพัฒนาธุรกิจการค้า**

**เรื่อง กำหนดรายการเพิ่มเติมในสมุดทะเบียนผู้ถือหุ้นและสำเนาบัญชีรายชื่อผู้ถือหุ้น**

**บริษัทจำกัด พ.ศ. ๒๕๕๗**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ด้วยประมวลกฎหมายแพ่งและพาณิชย์ มาตรา ๑๑๓๘ กำหนดให้บริษัทจำกัดต้องมีสมุดทะเบียนผู้ถือหุ้นโดยมีการกำหนดรายการสำหรับใบหุ้นชนิดออกให้แก่ผู้ถือไว้ใน (๔) ให้ต้องมีการระบุเลขหมายใบหุ้นและวันที่ลงในใบหุ้น และ (๕) วันที่ได้ขีดฆ่าใบหุ้นชนิดออกให้แก่ผู้ถือ

เพื่อเป็นการใช้นิติบุคคลในการฟอกเงินและเป็นการต่อต้านสนับสนุนทางการเงินแก่การก่อการร้าย อาศัยอำนาจตามบทบัญญัติแห่งข้อ ๕๔ แห่งกฎกระทรวง การตรวจสอบเพื่อทราบข้อเท็จจริงเกี่ยวกับลูกค้า พ.ศ. ๒๕๕๖ ซึ่งออกตามความในมาตรา ๑๖ (๑) และ (๙) และมาตรา ๒๐/๑ แห่งพระราชบัญญัติป้องกันและปราบปรามการฟอกเงิน พ.ศ. ๒๕๔๒ กรมพัฒนาธุรกิจการค้าซึ่งเป็นหน่วยงานกำกับดูแลผู้ประกอบการธุรกิจที่เป็นบริษัทจำกัด อธิบดีกรมพัฒนาธุรกิจการค้า จึงออกประกาศดังต่อไปนี้

ข้อ ๑ ประกาศนี้เรียกว่า “ประกาศกรมพัฒนาธุรกิจการค้า เรื่อง กำหนดรายการเพิ่มเติมในสมุดทะเบียนผู้ถือหุ้นและสำเนาบัญชีรายชื่อผู้ถือหุ้น บริษัทจำกัด พ.ศ. ๒๕๕๗”

ข้อ ๒ บริษัทจำกัดใดที่มีการออกใบหุ้นชนิดออกให้แก่ผู้ถือ ให้มีรายการดังต่อไปนี้ เพิ่มเติมในสมุดทะเบียน

(ก) เจ้าของใบหุ้นชนิดออกให้แก่ผู้ถือ หรือ

(ข) ผู้รับประโยชน์ในใบหุ้นชนิดออกให้แก่ผู้ถือ

ข้อ ๓ เมื่อกรรมการจะส่งสำเนาบัญชีรายชื่อผู้ที่ยังคงเป็นผู้ถือหุ้นอยู่ทั้งหมดในเวลาที่ประชุมและรายชื่อผู้ที่ขาดจากการเป็นผู้ถือหุ้นเดิมนับแต่วันที่ประชุมสามัญครั้งที่แล้วไปยังนายทะเบียนตามระยะเวลาที่กฎหมายกำหนดให้มีรายการตามข้อ ๒ ด้วยแล้วแต่กรณี ทั้งนี้ตามแบบที่แนบท้าย ประกาศนี้

ประกาศ ณ วันที่ ๓๐ กันยายน พ.ศ. ๒๕๕๗

ผ่องพรรณ เจียรวิริยะพันธ์

อธิบดีกรมพัฒนาธุรกิจการค้า

